อานิสงส์หยวนแข็งค่า SET รีบาวด์ ปิดเช้าบวก 10 จุด ตามตลาดภูมิภาค
อานิสงส์หยวนแข็งค่า SET รีบาวด์ ปิดเช้าบวก 10 จุด ตามตลาดภูมิภาค โดยดัชนีปิดเช้านี้ที่ระดับ 1,706.29 จุด เพิ่มขึ้น 10.07 จุด หรือ 0.59% มูลค่าการซื้อขาย 2.4 หมื่นลบ.
9 ต.ค. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (9 ต.ค.61) ที่ระดับ 1,706.29 จุด เพิ่มขึ้น 10.07 จุด หรือ 0.59% มูลค่าการซื้อขาย 2.4 หมื่นลบ.
ด้านนายกิจพล ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ตลาดหุ้นไทยในช่วงเช้าที่ผ่านมาปรับตัวเพิ่มขึ้น ตามทิศทางเดียวกับตลาดหุ้นอื่นในภูมิภาคเอเชีย โดยได้รับปัจจัยหนุนจากค่าเงินหยวนที่กลับมาแข็งค่าขึ้นในวันนี้ ซึ่งในช่วงที่ผ่านมาค่าเงินหยวนได้อ่อนค่าลงไปต่อเนื่องส่งผลกดดันต่อตลาดหุ้นเอเชียอย่างมีนัยสำคัญ และเมื่อค่าเงินหยวนกลับมาแข็งค่าขึ้นก็เป็นบวกต่อตลาดหุ้นในเอเชียด้วย
ขณะเดียวกัน ยังมีแรงซื้อกลับมาเข้ามาในตลาดหุ้นไทยหลังจากวานนี้ดัชนีปรับตัวลดลงไปถึง 24 จุด และเป็นการลดลงต่อเนื่อง ทำให้วันนี้มีแรงซื้อเข้ามาหนุนให้ดัชนีรีบาวด์ แต่มูลค่าการซื้อขายอาจจะยังไม่มากนัก
สำหรับแนวโน้มตลาดหุ้นไทยในช่วงบ่ายวันนี้คาดว่าจะยังสามารถยืนอยู่ในแดนบวกต่อได้ ซึ่งปัจจัยหนุนหลักยังคงเป็นปัจจัยเช่นเดียวกับช่วงเช้า ส่วนปัจจัยอื่นๆยังไม่มีผลกระทบที่ชัดเจนต่อตลาด โดยให้แนวต้าน 1,711 จุด แนวรับ 1,697 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 1,941.21 ล้านบาท ปิดที่ 52.25 บาท เพิ่มขึ้น 0.50 บาท
KTC มูลค่าการซื้อขาย 907.11 ล้านบาท ปิดที่ 34.50 บาท ลดลง 0.75 บาท
PTTEP มูลค่าการซื้อขาย 841.79 ล้านบาท ปิดที่ 149.00 บาท เพิ่มขึ้น 4 บาท
GULF มูลค่าการซื้อขาย 811.22 ล้านบาท ปิดที่ 74 บาท เพิ่มขึ้น 3 บาท
BEAUTY มูลค่าการซื้อขาย 740.12 ล้านบาท ปิดที่ 9.85 บาท เพิ่มขึ้น 0.30 บาท